Peter Skaarup (DF), 1998-10-20:
I Dansk Folkeparti er vi også bekymrede for den prostitution, som finder sted i Danmark, og vi deler det indtryk, som også kommer frem via flere ordførere heroppefra, der klart og tydeligt siger, at det er noget, vi må tage afstand fra.
Hvis vi skal få løst de grundlæggende kriminalitetsproblemer her i Danmark, er det bare fuldstændig forkert efter vores opfattelse at gå i gang med at kriminalisere den gruppe af mandlige personer her i landet, der vil bruge 15-18-årige kvinder i forbindelse med prostitution. Hvordan skal vi forsvare den store kriminalitet her i landet, hvor vi ser røverier, vold og voldtægt og den manglende indsats fra politiets side for at rette op på de problemer, samtidig med at politiet nu også skal til at gå rundt og finde ud af, om der er en kunde, der bruger en person, der måske er 17, 18 eller 19 år i en sådan situation?
I Dansk Folkeparti kan vi ikke rigtig forstå, at vi nu skal til at udvide politiets arbejdsområde til også at undersøge disse ting.
Derfor ser vi altså et stort problem i dette lovforslag, for man siger på den ene side, at man ikke vil håndhæve, at prostitution er ulovlig, men på den anden side vil man nu have politiet til at håndhæve en tilstand for de 15-18-årige, og vi kan i Dansk Folkeparti ikke forstå, at det skulle være muligt med de nuværende ressourcer.
Der skal bruges vældig store ressourcer, hvis man fra politiets side skal til at håndhæve en sådan tankegang.
Dér, hvor vi ser mulighederne for lovgiverne, hvilket vi også tidligere har været inde på, er, at man støtter det sociale arbejde, der udøves i de store byer her i landet bl.a. af Reden, hvor det er frivilligt arbejde, der understøttes godt af midler fra forskellige fonde og gerne fra det offentlige, der hjælper narkoprostituerede ud af meget kedelige problemer, for prostitution her i landet er desværre ofte forbundet med narkotika.
Vi vil gerne advare imod, at man kommer ind i de samme problemer, der her været tidligere, hvor der pludselig var forskel på aldersgrænsen, når det gjaldt samkvem mellem homoseksuelle.
Jeg kan henvise til en kronik skrevet af Aksel Dreslov den 12. januar 1998 i Ekstra Bladet.
Der blev vedtaget en lov, der kriminaliserede udøvelse af den slags for personer, der var under 18 år, og den lov blev faktisk først afskaffet i 1965.
Først i 1976 lykkedes det, i øvrigt via SF's daværende folketingsmedlem Ebba Strange, at få afskaffet den lov, sådan at aldersgrænserne blev ens, nemlig at den seksulle lavalder var 15 år for alle grupper.
Den tidligere lov var udtryk for diskrimination, og den kommer vi nu til at lave på et helt nyt område, nemlig ved udnyttelse af prostituerede, og her skal man altså jagte dem, der udnytter prostituerede og har samkvem med prostituerede. Hvordan skal man i øvrigt i det hele taget afgøre, om der er tale om prostitution eller ej?
Hvordan vil politiet finde ud af, om det er en karton cigaretter, der har været betalingen, eller det er en anden betaling, der har fundet sted?
Det er meget svært for politiet at gå ind i, og vi opfatter altså dette forslag som et fuldstændig forkert forslag, som regeringen ikke burde have fremsat over for Folketinget.
Det er nødvendigt, at man helt anderledes bekæmper disse problemer og hjælper i den forebyggende indsats på skoler og undervisningsinstitutioner og så også hjælper i de tilfælde, hvor der virkelig er store problemer med f.eks. narkoprostitution, og det kan man f.eks. gøre ved hjælp af Reden.
Der er desværre tale om en blåstempling af prostitution med dette forslag, en blåstempling, der vil gøre, at det mere eller mindre bliver betragtet som en udmærket og lovlig handling at være prostitueret.
Her kommer Danmark til at adskille sig fra mange andre lande her i verden, og det er efter Dansk Folkepartis opfattelse et forkert mål.